ยังเล่นต่อ
*ส่งท้ายสัปดาห์ตลาดหุ้นไทยยังสามารถฝ่าความผันผวนที่เข้ามาตลอดทั้งวัน จนสุดท้ายเลือกที่จะไปต่อ จากนี้จึงเป็นจังหวะของการ “เล่นต่อ” ซึ่งเปิดโอกาสให้นักเล่นกระโจนใส่แบบเนื้อ ๆ เน้น ๆ อีกรอบ “โมนิก้า” ถึงมองอาการยึกยักตลอดทั้งสัปดาห์เป็นการเปิดช่องให้พวกตาถึงช้อนหุ้นเข้าพอร์ตสนุกสนาน เดี๊ยนถึงอยากให้แฟนคลับตั้งหลักให้ดีก่อนจะตะลุยซื้อหุ้นรอบใหม่นะจะบอกให้
31 พ.ค. 2563

เจาะกระดาน : โมนิก้าและทีมงาน
*ส่งท้ายสัปดาห์ตลาดหุ้นไทยยังสามารถฝ่าความผันผวนที่เข้ามาตลอดทั้งวัน จนสุดท้ายเลือกที่จะไปต่อ จากนี้จึงเป็นจังหวะของการ “เล่นต่อ” ซึ่งเปิดโอกาสให้นักเล่นกระโจนใส่แบบเนื้อ ๆ เน้น ๆ อีกรอบ “โมนิก้า” ถึงมองอาการยึกยักตลอดทั้งสัปดาห์เป็นการเปิดช่องให้พวกตาถึงช้อนหุ้นเข้าพอร์ตสนุกสนาน เดี๊ยนถึงอยากให้แฟนคลับตั้งหลักให้ดีก่อนจะตะลุยซื้อหุ้นรอบใหม่นะจะบอกให้
*ประกอบกับดัชนีทรุดตัวลงไปถึงเส้นแนวรับ 25 วันตรงบริเวณ 1,322 จุด ก่อนจะเด้งกลับขึ้นมาปิดที่บริเวณ 1,342.85 จุด บวกไป 5.34 จุด ด้วยมูลค่าการซื้อขาย 9.62 หมื่นล้านบาท เหมือนเป็นการย้ำหัวหมุดให้รู้ว่ามีนักเล่นจำนวนมากรอเก็บของ ส่งผลให้ดัชนียังคงเคลื่อนตัวในลักษณะ side way ต่อไปอีกระยะหนึ่ง เดี๊ยนถึงมั่นใจรูปแบบการเล่นหุ้นต่อจากนี้จะเป็นการช่วงชิงจังหวะของแต่ละคนเจ้าค่ะ
*ประเด็นดังกล่าวทำให้ “โมนิก้า” มองสถานการณ์เล่นหุ้นต่อจากนี้ต้องพึ่งพิงข่าวบวกเป็นหลัก เพื่อทำให้นักเล่นมองข้ามช็อตไปถึงไตรมาส 3 อย่างสบายใจ และเรื่องนี้ก็เป็นประเด็นความหวังที่ทุกคนรอคอยอย่างใจจดใจจ่อ เพราะจะเป็นตัวจุดพลุที่ทำให้นักเล่นโหมไล่หุ้นกันอีกรอบ น้องโมถึงเทน้ำหนักไปที่หุ้นแบงก์ก่อนใครเพื่อน จึงอยากให้นักเล่นไล่ไทม์ไลน์ของสิ่งที่เกิดขึ้น และกำลังจะเกิดขึ้นเป็นไปในทางบวกจริงไหม ?
*โดยเฉพาะในรายของ KTB มีแรงรับเข้ามาตลอดเวลา ถึงแม้สุดท้ายจะถูกขายท้ายตลาดฯ ลงมาปิดที่ 10.40 บาท ลบไป 0.10 บาท ด้วยมูลค่าการซื้อขาย 795.31 ล้านบาท ท่ามกลางนักเล่นยังเทรดบนค่า P/E 5.15 เท่า แต่ “โมนิก้า” ย่อมให้ความสนใจหุ้นตัวนี้มากกว่าปกติ เพราะเมื่อดูทิศทางการดำเนินงาน ผสานกับสตอรี่ในอนาคตที่จะออกมาเป็นชุด คุณ ๆ ท่าน ๆ คิดเหมือนกันไหมว่ายังมีแก๊ปให้เล่นอีกบานตะไทพะยะค่ะ
*เช่นเดียวกับในรายของหุ้น MTC เด้งกลับทันทีเมื่อลงมาแตะเส้นแนวรับ 25 วันตรงบริเวณ 53.50 บาท ก่อนจะปิดไปที่ระดับ 55.75 บาท บวกไป 2.25 บาท หรือขึ้นไป 4.21% ด้วยมูลค่าการซื้อขาย 1.36 พันล้านบาท “โมนิก้า” มองเป็นช็อตของการซื้อเล่นรอบอีกตามเคย บวกกับราคาหุ้นซึมซับรับข่าวร้าย ๆ จนเต็มที่ จึงถึงเวลาของการทะยานขึ้นอีกรอบ เดี๊ยนถึงอยากให้นักเล่นพยายามชำเลืองตามองหุ้นตัวนี้ไว้บ้างนะคะ
*คล้ายกับกรณีของหุ้นไฟฟ้าแรงสูง GULF เริ่มมีแรงซื้อรอบใหม่กลับเข้ามาแบบประปราย แต่ราคาหุ้นก็สามารถประคองตัวปิดที่ 37.75 บาท บวกไป 0.75 บาท หรือขึ้นไป 2.03% ด้วยมูลค่าการซื้อขาย 3.26 พันล้านบาท “โมนิก้า” ถือเป็นช็อตที่นักเล่นควรหันกลับมามองอีกรอบ เพราะมองในมุมของปัจจัยพื้นฐานก็ค่อนข้างซัพพอร์ตราคาหุ้น บวกกับโปรเจกต์ในมือที่จะสร้างรายได้เป็นกอบเป็นกำก็มีอยู่ไม่ใช่น้อย มันทำให้หุ้นตัวนี้ “ดูดี มีเสน่ห์” ขึ้นมาอีกครั้งเจ้าค่ะ
*สำหรับหุ้นร้อนที่เอาดีทางด้านขายสาหร่ายอย่าง TKN ก็เป็นช็อตที่ขาลุยร้องวี้ดว้ายกระตู้วู้กันยกใหญ่ หลังราคาหุ้นทะยานขึ้นอย่างต่อเนื่อง ผสานกับเหตุการณ์ล่าสุดที่หุ้นกระชากขึ้นมาปิดที่ 9.35 บาท บวกไป 0.20 บาท หรือขึ้นไป 2.19% ด้วยมูลค่าการซื้อขาย 551.91 ล้านบาท “โมนิก้า” เลยมีอาการตงิดใจอย่างบอกไม่ถูก เพราะผลงานก็ไม่เอาอ่าว แถมหลายปีที่ผ่านมากำไรก็ลดลงต่อเนื่อง จึงอยากถามขาลุยว่าวันนี้หุ้นเทรดบน P/E 34 เท่ารับได้จริงเหรอ ?
*ในเมื่อรู้สึกรับกันไม่ได้ ก็ต้องหันมาดูหุ้นกระต๊าก STARK เพื่อเป็นบทเรียนสอนใจเหล่าขาลุย เพราะการโดนทุบลงมากองอยู่ที่ระดับ 2 บาท ลบไป 0.28 บาท หรือลงไป 12.28% ด้วยมูลค่าการซื้อขาย 742.60 ล้านบาท มันไม่ใช่เหตุการณ์ปกติอย่างแน่นอน และเที่ยวนี้น่าจะมีรายใหญ่ผสมโรงทิ้งหุ้นออกมาด้วยแน่ ๆ “โมนิก้า” ถึงมองจุดที่เซฟสุด ๆ สำหรับการเล่นน่าจะอยู่แถว 1.80 บาท ส่วนใครที่ต้องการเล่นแบบลุ้นรีบาวด์ ก็ควรรีบเคาะขวาตั้งแต่ตอนนี้นะคะ
*เหมือนกับหุ้น ท้องเขียว..อุ๊ย..ท้องฟ้า SKY กระชากขึ้นมาปิดที่ระดับ 16.90 บาท บวกไป 0.40 บาท หรือขึ้นไป 2.42% ด้วยมูลค่าการซื้อขาย 183.42 ล้านบาท “โมนิก้า” มองเป็นช็อตของการเก็งข่าวดีที่จะประกาศในอนาคตเป็นธงนำ ผสานกับผู้ถือหุ้นใหญ่แต่ละเจ้าล้วนบิ๊กเนมทั้งนั้น บรรดาขาลุยถึงกระโจนใส่ไม่ยั้ง หุ้นถึงขึ้นมาทำ new high ในรอบ 2 ปีแบบชิว ๆ เลยทำให้เชื่อว่าหากบรรยากาศเป็นใจ วันนี้เคาะกันมันแน่ ๆ เจ้าค่ะ